NARIADENIE KOMISIE (ES) č. 1172/2007
z 5. októbra 2007,
ktorým sa mení a dopĺňa nariadenie (ES) č. 1891/2004, ktorým sa vykonáva nariadenie Rady (ES) č. 1383/2003 o prijatí opatrení colnými orgánmi pri tovare, pri ktorom je podozrenie z porušovania niektorých práv duševného vlastníctva, a opatrení, ktoré sa majú prijať pri tovare, pri ktorom sa zistilo, že sa práva duševného vlastníctva porušili
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1383/2003 z 22. júla 2003 o colnom konaní pri tovare podozrivom z porušovania niektorých práv duševného vlastníctva a opatrení, ktoré sa majú prijať pri tovare, pri ktorom sa zistilo, že sa takéto práva porušili (1), a najmä na jeho článok 20,
keďže:
(1)
Nariadenie (ES) č. 1383/2003 ustanovuje colné konanie pri tovare podozrivom z porušovania niektorých práv duševného vlastníctva.
(2)
Nariadenie Komisie (ES) č. 1891/2004 (2) ustanovilo vykonávacie opatrenie nariadenia (ES) č. 1383/2003, najmä čo sa týka tlačív žiadosti o prijatie opatrenia. Prílohy I a II tak obsahujú vzory, s ktorými dané tlačivá musia korešpondovať.
(3)
Prílohy I-C a II-C k nariadeniu (ES) č. 1891/2004 obsahujú zoznam príslušných orgánov, ktorým musia byť žiadosti o prijatie vnútroštátneho opatrenia a opatrenia v Spoločenstve predložené. Článok 8 uvedeného nariadenia ustanovuje, že Komisia uverejní zoznam útvarov, ktoré spadajú do pôsobnosti colného orgánu ustanoveného podľa článku 5 ods. 2 nariadenia (ES) č. 1383/2003, v Úradnom vestníku Európskej únie v sérii C. Keďže zoznamy uvedené v prílohách I-C a II-C obsahujú údaje, ktoré si vyžadujú pravidelnú aktualizáciu, je vhodnejšie uverejniť ich v Úradnom vestníku Európskej únie v sérii C. Prílohy I-C a II-C k nariadeniu (ES) č. 1891/2004 je teda potrebné zrušiť.
(4)
Bulharsko a Rumunsko pristúpili k Európskej únii 1. januára 2007. Nariadenie (ES) č. 1891/2004 by teda sa malo prispôsobiť tak, aby boli tieto dve krajiny uvedené v tlačive žiadosti o prijatie opatrenia v Spoločenstve, ktoré sa uvedeným nariadením ustanovuje.
(5)
Tlačivo žiadosti o prijatie opatrenia v Spoločenstve malo byť zmenené nariadením Komisie (ES) č. 1792/2006 z 23. októbra 2006, ktorým sa z dôvodu pristúpenia Bulharska a Rumunska upravujú určité nariadenia a rozhodnutia v oblasti voľného pohybu tovaru, voľného pohybu osôb, politiky hospodárskej súťaže, poľnohospodárstva (veterinárnych a fytosanitárnych právnych predpisov), rybného hospodárstva, dopravnej politiky, zdaňovania, štatistiky, sociálnej politiky a zamestnanosti, životného prostredia, colnej únie a vonkajších vzťahov (3) a ktoré nadobudlo účinnosť dátumom nadobudnutia účinnosti zmluvy o pristúpení týchto krajín.
(6)
Z dôvodu zosúladenia je od dátumu pristúpenia Bulharska a Rumunska potrebné ustanoviť zmenu v tlačive žiadosti o prijatie opatrenia v Spoločenstve.
(7)
Nariadenie (ES) č. 1891/2004 by sa preto malo zodpovedajúcim spôsobom zmeniť a doplniť.
(8)
Opatrenia uvedené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Nariadenie (ES) č. 1891/2004 sa mení a dopĺňa takto:
1.
V prílohe I v kolónke 2 tlačiva národnej žiadosti o prijatie opatrenia (ŽPO) sa vypúšťajú slová „(nižšie pripojená príloha I-C obsahuje podrobnejšie informácie)“.
2.
Príloha I-C sa vypúšťa.
3.
Príloha II sa nahrádza znením prílohy k tomuto nariadeniu.
4.
V prílohe II-A sa v poslednej vete vypúšťajú slová: „uvedené v prílohe II-C“.
5.
Príloha II-C sa vypúšťa.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Článok 1 bod 3 sa však uplatňuje s účinnosťou od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. októbra 2007